**Høringssvar til klimaplan 2050**

Det et stort og flot klimaplansudkast, som er sendt i høring. Jeg vil rose forvaltningen for på en overskuelig måde at vise, hvilke verdensmål hver enkelt tiltag bidrager med. Skemaerne på side 40 – 46 er med til at give et godt overblik over temaer, tiltag, målgrupper, handlinger, tidsplan osv.

Jeg kommer med nogle få forslag/betragtninger/overvejelser, som, jeg mener, ikke er medtaget i planen, eller som kun har fået lidt omtale.

Referencer er indsat i bunden af høringssvaret og er i selve teksten markeret med (tal).

**JORDVARME**

(Jordvarme er kort omtalt i klimaplanen under kold fjernvarme, side 57)

KOLD, Kollektiv Opvarmning i LandDistrikterne.

Jeg indsætter citat fra konklusionen om en undersøgelse af jordvarme til flere husstande i landdistrikter, en rapport fra SDU:

”Energiomstillingen i landdistrikterne vil i de kommende år skabe en investeringsaktivitet, som på flere områder kan skabe en positiv udvikling i landdistrikterne. I denne rapport er der set på virkningen af at en del af de husholdninger, som ikke har adgang til fjernvarme vælger at omstille til brug af kollektiv vertikal jordvarme. For nogle husholdninger vil det være naturligt at vælge individuelle løsninger, men for bygninger, som ligger i en passsende afstand og det vil i praksis typisk sige i landsbyer og mindre byer er kollektive jordvarmeanlæg en mulighed. Det kan igangsætte investeringer, som vil kunne lede til betydelig aktivitet i den periode hvor energiomstillingen fra fossil energi til vedvarende jordvarmeenergi foregår.” (8), side 38.

Jordvarme er en god alternativ grøn varmeenergikilde til de nuværende sorte varmeenergikilder. Jordvarme kan bruges både i og uden for landdistrikterne: ved tæt lav bebyggelse, ved store boligblokke, ved en-families-huse, ved rækkehuse og ved virksomheder/fabrikker.

I undersøgelsen fra SDU er der set på vertikal/lodret jordvarme. Fordel ved vertikal jordvarme er: ”Samtidig lægger den ikke på samme måde som horisontal jordvarme beslag på et areal, der ikke kan bebygges og hvis vegetation kan blive påvirket af at temperaturen reduceres.” (8), side 35.

Horisontal/vandret jordvarme har hidtil været den mest anvendte, især hvis man har et stort areal til rådighed til brug for nedgravning af slanger. Det areal kan dog bruges rigtig godt, når slangerne er lagt ned i jorden. Der kan sikkert ikke plantes træer med store rødder, men det kan bruges som almindelig have, til vilde blomster, vild natur og fremme biodiversitet. Der kan også sås græs på arealet. Vi får flere gevinster på samme tid: grøn varmekilde og et rekreativt område med vild natur og biodiversitet. Græs binder CO2, og de vilde planter omdanner CO2 til ilt.

**INTERNET**

CO2-udledning fra internettet er ikke særskilt omtalt i klimaplanen. Der finder et stort strømforbrug sted. Vi streamer mere og mere, og vi gør, især under coronaepidemien, brug af online møder, online konferencer og online undervisning. I klimaplanen står, at Randers fremover vil formindske transport og erstatte nogle fysiske møder med online møder. Online møder, herunder brug af videokamera, er ikke uden klimamæssige problemer. (12), (13) og (14)

Vi skal have fundet svar på: Hvordan får vi reduceret energiforbruget ved brug af internet, og hvordan får vi internetudbyderne til at anvende grøn energi?

Nogle handlinger kunne være: at bruge færre timer på nettet, herunder de sociale medier, streame mindre, nedsætte - ikke afskaffe - brug af videokameraer og vælge grønne udbydere. Hvis man er flere i en husstand, kan man beslutte at se film sammen i stedet for hver for sig. (15) og (16).

En anden udfordring er destruktion og genanvendelse af elektronikaffald.

**CERTIFICERINGSKRAV VED UDBUD**

Jeg foreslår, at der ved alle udbud i Randers Kommune stilles krav til leverandører og underleverandører om en CSR-certificering, samfundsansvar. Corporate Social Responsibility. CSR er kort nævnt på side 50 i klimaplanen. (4) og (5)

Randers Kommune kunne måske ved udbud angående kommunale veje gøre brug af denne erfaring fra Vejdirektoratet angående statsveje: ” Vejdirektoratets arbejde med at reducere CO2-udledningen, når vi planlægger veje, anlægger nye veje og vedligeholder de eksisterende er på vej til at få et stort tilskud vitaminer, der kan få betydning for hele vejsektoren. Vi har i 2020 omsat et norsk værktøj til danske forhold, som kan beregne klima- og miljøpåvirkningen for vores veje fra i planlægnings- anlægs-, samt drift & vedligeholdelsesfasen. I faglige termer går værktøjet under navnet VejLCA-modellen. Modellen skal anvendes til at opgøre CO2-fodaftryk fra de materialer og produkter, vi anvender i vores anlægsprojekter. Formålet er, at vi bliver i stand til at opstille krav i vores udbud til de mængder af CO2, der maksimalt må udledes, når vi anlægger og drifter veje.” (11)

**KLIMA KØNSLIGESTILLING VERDENSMÅL 5**

Verdensmål nr. 5 kan måske være en del af klimaplanen. Jeg har ikke nogle direkte forslag, men indsætter tre citatet til overvejelse angående klima og bæredygtig udvikling. Måske kan verdensmål 5 indarbejdes i Randers Kommunes klimaplan:

”Den Europæiske Union: på forkant med den bæredygtige udvikling

1. Rådet fremhæver, at gennemførelsen af 2030-dagsordenen for bæredygtig udvikling og dens 17 mål for bæredygtig udvikling er afgørende for vores verden for at sikre et fredeligt og sikkert liv for nuværende og kommende generationer, samtidig med at vores planets begrænsninger respekteres, ved at opretholde demokrati, menneskerettigheder og ligestilling mellem kønnene, beskytte klimaet og miljøet, opbygge moderne, dynamiske og inklusive økonomier, forbedre levestandarden og reducere ulighed, så ingen lades i stikken.” (6), side 1.

” MINDER OM, at ligestilling mellem kønnene er af central betydning for gennemførelsen af FN's 2030-dagsorden for bæredygtig udvikling, og at EU har forpligtet sig til ligestillingsfremmende gennemførelse, opfølgning og revision af 2030-dagsordenen i såvel sine interne som eksterne tiltag, og NOTERER SIG Kommissionens oplæg "På vej mod et bæredygtigt Europa i 2030" og Rådets konklusioner "På vej mod en stadig mere bæredygtig Union i 2030" om gennemførelsen af 2030-dagsordenen i EU. Kønssensitive miljø- og klimapolitikker og kvinders lige deltagelse i beslutningstagning fremmer både ligestilling mellem kønnene og effektiviteten af bekæmpelsen af klimaændringer” (7), side 4.

” Vi skal også tale om køn og ligestilling, når vi taler om klimakrise. Og vi skal være meget bedre til at inkludere alle køn, når vi undersøger, hvordan vi kan afbøde konsekvenserne af et forandret klima. Både problemanalyse og løsninger bliver mere kvalificerede og robuste, når alle menneskers situationer og erfaringer bliver en del af samtalen.” (10)

**ØKONOMISKE BARRIERER**

Ros til forvaltning/byråd for at have øje for en evt. økonomisk barriere angående investeringsudgiften til grønne varmekilder, side 15 i klimaplanen.

Jeg foreslår, at kommunen giver et tilskud til investeringsudgiften, f.eks. på baggrund af skattepligtig indtægt. Borgere skal ikke forhindres i at få installeret grønne varmekilder på grund af manglende økonomiske resurser.

**KONSEKVENS FOR KLIMA**

Jeg foreslår, at Randers Byråd analyserer, hvilke konsekvenser hver enkelt politiske beslutning eller tiltag har for klimaet. Det gælder for alle politiske beslutninger i årene fremover. (1)

**ANDRE OVERVEJELSE**

Reducering af F-gasser er ikke omtalt i klimaplanen. (2) og (3)

Affaldssortering og genbrug er en del af Klimaplan 2050. Jeg har nogle overvejelser angående afhentning af storskrald (efter hukommelse). Storskrald afhentes på adressen 10 gange årligt. Man kan tilmelde sig sms-besked, så man får besked før tilmelding og før afhentning. Min mand og jeg benytter os ofte af storskraldsordningen, og det fungerer perfekt. Det, man må sætte ud til storskrald, er ting, som man ville have medtaget i et flyttelæs. Det betyder, at man ikke må sende køkkenskabe med, ikke sende badeværelsessanitet med, ikke sende trykimprægneret træ, paller osv. med. Det er ganske almindelige ting, som man efterfølgende selv skal aflevere på genbrugspladserne, og det er forholdsvis store ting, som gør, at man er afhængig af en trailer. Det kan gøre det svært for ældre og mennesker med handicap at komme af med ganske almindelige ting. Derudover giver det unødvendig øget transport, når man skal køre til genbrugspladsen med affald, som ’storskraldsbilen’ lige så godt kunne have taget med. Jeg foreslår, at storskraldsordningen ændres, så det fremover bliver muligt at aflevere de samme ting til storskrald, som man kan aflevere på genbrugspladsen. Vi skal alligevel sortere tingene, når de sættes ud til storskrald, så det drejer sig om lave nogle flere sorteringsbunker.

En god klimaplan fremmer borgernes sundhed.

Klimaforandringer er en trussel mod folkesundheden. (9)

Med venlig hilsen

Kirsten Lorentzen

Blenstrupvej 30

8983 Gjerlev

**REFERENCER**

1. <https://fvm.dk/ministeriet/konsekvensanalyser/konsekvenser-for-klima-miljoe-og-natur/>
2. <https://mst.dk/kemi/kemikalier/stoflister-og-databaser/listen-over-uoenskede-stoffer/status-for-lous/29-f-gasser-hfc-er-pfc-er-svovlhexafluorid/>
3. <https://www.mst.dk/media/134985/strategi-for-f-gasser-vers-4-finaldoc.pdf>
4. <http://csr-raadgivning.dk/om-csr/>
5. <https://samfundsansvar.dk/hvad-er-samfundsansvar>
6. <https://data.consilium.europa.eu/doc/document/ST-8286-2019-INIT/da/pdf>
7. <https://data.consilium.europa.eu/doc/document/ST-14254-2019-INIT/da/pdf>
8. <https://www.sdu.dk/-/media/files/om_sdu/institutter/iful/udgivelser/clf_report_62_jordvarmerapport_endelig.pdf>
9. <https://csr.dk/klimaforandringerne-er-en-stor-trussel-folkesundheden-konkluderer-forskere-i-ny-rapport>
10. <https://kvinfo.dk/vi-skal-tale-koen-og-ligestilling-naar-vi-taler-om-klimakrise/>
11. <https://www.vejdirektoratet.dk/tema/saadan-arbejder-vi-med-baeredygtighed>
12. <https://www.energiforumdanmark.dk/app-magasiner/2020/april-tema-har-vi-en-plan-for-klimaet/internettet-er-bade-gron-livline-og-overset-klimasynder/>
13. <https://www.berlingske.dk/virksomheder/streamingboom-saetter-lup-paa-co2-udledningen>
14. <https://www.co2webbalance.dk/hvordan-paavirker-vores-internetvaner-klimaet/>
15. <https://www.dn.dk/nyheder/streaming-en-overset-klimasynder/>
16. <https://www.dr.dk/nyheder/viden/klima/hjaelp-klimaet-og-sluk-kameraet-uden-video-udleder-dine-onlinemoeder-96-procent>